Jučer je krenula nova domaća crowdfunding kampanja iza koje stoji inicijativa Croatian Makers, odnosno Institut za razvoj i inovativnost mladih, a cilj je prikupiti 60.000 dolara i opskrbiti 360 škola i drugih ustanova Croatian Makers lige diljem Hrvatske setovima po 10 micro:bit računala. U trenutku pisanja ovoga teksta, kampanja je već na polovici svog cilja.

Inicijativa Nenada Bakića za popularizaciju STEM zanimanja Croatian Makers (odnosno IRIM – Insititut za razvoj i inovativnost mladih) pokrenula je kampanju na Indiegogu čiji je cilj prikupiti 60.000 dolara i opskrbiti 360 škola i drugih ustanova Croatian Makers lige diljem Hrvatske s po 10 micro:bit računala. U trenutku pisanja ovoga teksta, kampanja je na 50 posto svoga cilja s prikupljenih gotovo 30.000 tisuća dolara.

Podsjetimo, micro:bit je edukativni alat koji su razvili BBC i Microsoft s partnerima, a može se koristiti na različite načine kroz cijeli kurikulum i to ne samo u STEM predmetima. Upravo je suvremeno obrazovanje koje bi bilo dostupno za što veći broj djece, osnovna misao vodilja kampanje. Takvo obrazovanje će se fokusirati na STEM područja te odmaknuti od učenja informacija napamet, a kod djece će njegovati vještine potrebne za život i rad u 21. stoljeću. Organizatori kampanje navode:

Ovom kampanjom želimo iskoristiti veliku polugu do sada uključenih 360 osnovnih škola i drugih ustanova, 1800 podijeljenih robota i 8000 uključene djece u Croatian Makers ligu i u hrvatske osnovne škole te masovno uvesti najmoderniju edukacijsku tehnologiju: svako dijete treba dobiti šansu, zbog njega samoga i jer nas je premalo da bismo gubili potencijale.

Inače, crowdfunding kampanja je samo jedan od projekata Croatian Makersa, uz robotičku ligu tu je projekt STEM auto i Internet stvari.

Promjena ne samo školstva već cijelog društva

Nadalje, organizatori navode kako vjeruju da implementiranjem prve faze mogu doći i do sljedeće koja će omogućiti da svako dijete u 6. ili 7. razredu osnovne škole u Hrvatskoj dobije jedan micro:bit u ruke i pripadajuću edukaciju. Na taj način, radikalno bi se zatvorio tehnološki i mentalni procjep između onoga što hrvatsko školstvo nudi i onoga što je suvremenim mladim ljudima potrebno.

Takva masa najsuvremenije tehnologije može promijeniti ne samo školstvo, nego i društvo.

Ako želite podržati kampanju možete to učiniti tijekom sljedećih 20 dana i to za iznos već od 15 dolara što je dovoljno za kupnju jednog micro:bit računala, a za svaku donaciju koje se penju do 1500 dolara tu su i određeni perkovi. Ako vam se sviđa ideja kampanje i želite ju podržati, znate što vam je činiti – pravac na Indiegogo!